ועדת הכלכלה, כנסת 17, פרוטוקול מספר 727, 2008-12-16 10:00

רוברט אילטוב: שלום רב אני מתכבד לפתוח את ישיבת הוועדה, המשרד לביטחון פנים בבקשה.

עודד ברוק: בוקר טוב.

עודד ברוק: פקודת התעבורה מעניקה סמכות לקצין משטרה ולבית משפט להורות על איסור שימוש ברכב שהנהג שלו ביצע עבירות שמנויות בתוספת השביעית לפקודה.

עודד ברוק: בהתאם לפקודה רכב שהושבת מועמד במגרש אחסנה שנקבע לכך על פי מכרז שערכה המשטרה לאור החוק הזה הותקנו תקנות שקובעות את הכללים להפעלת מגרשי אחסנה.

עודד ברוק: תוקף התקנות האלה פוקע בסוף השנה הנוכחית, עד עתה זו הייתה הוראות שעה ואנחנו מבקשים להפוך את זה להוראה קבועה.

עודד ברוק: בנוסף, אנחנו מבקשים תיקון מסוים בתקנות שיאפשר גביית אגרות מוגבלות על גרירה, לא על אחסנה , של רכב שגוררים אותו למגרש האחסנה, כאשר הבן אדם לא רוצה להסיע אותו לשם.

עודד ברוק: אני מציע שנשמע נתונים על מה קרה ולאחר מכן, נשמע מחקר שערכנו , שבודק את האפקטיביות של הפעלת מגרשי אחסנה ואז אפשר יהיה לקיים דיון קצת יותר ענייני.

משה ברקת: משה ברקת מאגף התנועה.

משה ברקת: יישום החוק החל במאי 2006 כהוראת שעה.

משה ברקת: החלנו ביישום החוק ובמהלך 2006, 2007 הושבתו 30,722 כלי רכב, במהלך 2008 מתחילת השנה עד סוף נובמבר הושבתו 10,000 כלי רכב.

משה ברקת: רוב כלי הרכב שהושבתו, קרוב ל- 50% מהם הם כלי רכב בעבירות שכרות.

משה ברקת: לאחר מכן עבירות של נהיגה ללא רישיון נהיגה.

משה ברקת: 12% זה על נהיגה בפסילה, עבירות נהג חדש ללא מלווה או שמסיע למעלה משני נוסעים ללא מלווה זה כ- 8% וכלי רכב לא תקינים ובניגוד להוראות המשטרה לא ביצעו את התיקון, 9%.

משה ברקת: אלה העבירות העיקריות שבגינם אנחנו תופסים רכב.

לאה ורון: אפשר להעביר לוועדה בכתב את הנתונים?

לאה ורון: היה כדאי להעביר זאת לפני הישיבה.

רוברט אילטוב: האם ציבור הנהגים יודע על כל זה?

רוברט אילטוב: איך אתם מעבירים להם את זה?

משה ברקת: היו מספר קמפיינים כשהחלנו ביישום החוק ובישיבה שקיימנו הגענו למסקה שההסברה לא מספיקה והתקווה שניכנס לקמפיין נוסף.

עודד ברוק: זה אחד הנושאים שנבחנו במסגרת המחקר שעליו ידבר החוקר.

הדר פרנקו: אני מרכזת את המחקר מטעם לשכת המדען.

הדר פרנקו: אנחנו בדקנו את הידע והדעות של הציבור הכללי ושל ציבור הנהגים המושבתים ובמקביל התחלנו לבצע פעולות כדי להבין את הנתונים של קובץ ההרשאות כדי לזהות את מאפייני הנהגים המושבתים ואת מאפייני העבירות.

הדר פרנקו: אחד הדברים הבולטים שגילינו הוא שהציבור חושב ומתייצב מאחורי החוק וחושב שהעונש הראוי הוא באמת השבתה, אבל עדיין יש אחוז גדול של הציבור שלא מכיר את החוק, לא יודע שהחוק הזה כבר קיים בפועל ובמסגרת דיונים במשרד לביטחון פנים הוחלט לפני שבוע שנרכז ונוביל קמפיין יחד עם המשרד לבטיחות בדרכים ליידע את הציבור.

הדר פרנקו: את הנתונים יעביר אודי שהיה החוקר הראשי.

אודי אלדרור: אני רכז המחקר שעוסק בנושא של ההשבתות.

אודי אלדרור: המחקר מתחלק לשני חלקים ואני אתמקד בחלק של הסקר הטלפוני כיוון שהחלק השני שמתמקד ביכולת למצוא קשר בין ההשבתות לבין מעורבות בתאונות או בעבירות, עדיין בתהליכי עיבוד.

אודי אלדרור: אני כן יכול להגיד שמבחינת הרישומים, הדעה של האנשים על החוק הייתה הרבה יותר חיובית מהידע שלהם ומההכרות שלהם עם החוק.

אודי אלדרור: למשל, 46% מהאוכלוסייה הכללית ידעו שהענישה על נהיגה תחת השפעת אלכוהול או סמים היא ענישה של השבתת רכב ושלילה, 55% חשבו שזה העונש שצריך להיות.

רוברט אילטוב: העברתם את המחקר לוועדת הכלכלה?

הדר פרנקו: כן, כן, פנינו לוועדת - - -

לאה ורון: זה לא "כן, כן", זה " לא, לא".

לאה ורון: בפרוטוקול יימצא שיושב ראש הוועדה שואל אם העברתם את המחקר ואת אומרת ש"כן, כן" והתשובה לכך היא שעל אף בקשתו של חבר הכנסת ארדן להעביר בטרם הדיון הבא בתקנות את המחקר, המחקר לא התקבל בוועדה.

הדר פרנקו: הדוח הסופי יוגש למשרד לביטחון פנים בסוף חודש פברואר.

הדר פרנקו: מחודש ספטמבר או אפילו אמצע אוגוסט שלחנו מכתבים ולא קיבלו מענה, להזמנת יושב ראש הוועדה שבזמנו היה חבר הכנסת גלעד ארדן ואחר כך חבר הכנסת ישראל חסון.

הדר פרנקו: העברנו לשניהם מכתבים עם בקשה לזמן אותם לפורום של המשרד לביטחון פנים אגף התנועה והחוקרים כדי ליידע על ממצאי הביניים.

הדר פרנקו: כיוון שלא קיבלנו תשובה, הדיון האחרון שהיה בפורום מורחב היה ב- 7 בדצמבר.

רוברט אילטוב: בדרך כלל זה הפוך, אתם לא צריכים לזמן את יושב ראש הוועדה, יושב ראש הוועדה צריך לזמן.

רוברט אילטוב: אם המחקר קיים, מן הסתם היינו צריכים לדעת עליו ואם היינו מחליטים להראות את זה פה, היינו מראים את זה פה.

רוברט אילטוב: אני שואל את זה כי נראה לי שהמחקר טוב יפה וראוי אבל לא למדנו אותו ואני לא חושב שאפשר לקבל החלטות כשאין לנו נתונים.

אודי אלדרור: גם אם היינו מעבירים את הנתונים הקיימים, מכיוון שאנחנו עדיין בתהליך של עיבוד הנתונים והחלק המשמעותי של מציאת הקשר בין תאונות דרכים, מעורבות בעבירות תנועה לנושא ההשבתות, עדיין אל התבצע.

רוברט אילטוב: המשמעות של זה היא שאני לא צריך לעשות הצבעה כי אם הדו"ח הסופי יהיה רק בפברואר אז נדון על הדוח הסופי.

הדר פרנקו: יש לנו נתוני ביניים.

רוברט אילטוב: לי אין נתונים בכלל.

רוברט אילטוב: כיושב ראש הוועדה אני חייב לראות לפני את הנתונים.

רוברט אילטוב: כל עוד אין לי דו"ח סופי אין לי איך לקבל החלטה, אבל נמשיך את הדיון ונדחה את ההצבעה.

חוה ראובני: שר התחבורה מסכים לתקנות האלה.

רוברט אילטוב: אבל אין דוח סופי, למה הוא מסכים?

חוה ראובני: אני מבקשת להפנות את תשומת הלב, לא חשבנו שהמחקר הוא חיוני לצורך אישור התקנות.

חוה ראובני: החוק, בניגוד לתקנות הוא חוק קבוע הוא לא חוק הוראת שעה וחשוב לציין את זה.

חוה ראובני: המשמעות של אי הארכת התקנות הם סעיפים בפקודת התעבורה שיישארו אות מתה.

חוה ראובני: הסמכות להשבית רכב בגין עבירות מהרשימה המנויה בתוספת השביעית תישאר תלויה ועומדת אבל אי אפשר יהיה לעשות בה שימוש כיוון שלא יהיו התקנות שיסדירו את ההודעות והתעריפים לאחסון.

איתי עצמון: מה כתוב בתנאי ההתקשרות של המדינה עם המגרשים, האם ההתקשרות מותנית בתוקף של התקנות?

עודד ברוק: בלי קשר לא נוכל להכניס רכבים למגרשים.

איתי עצמון: אבל מה קורה בפועל?

איתי עצמון: אני מניח שהמדינה יודעת שהתקנות האלה הם בגדר הוראת שעה, האם לקחתם את זה בחשבון כאשר ערכתם את ההתקשרות עם המגרשים?

עודד ברוק: גם אם לא אני לא חושב שזה משפיע כיוון שאני לא מתחייב לכמה רכבים אני אביא אליהם.

עודד ברוק: גם באפס רכבים יש התקשורות, היא קיימת ועומדת בין אם אני דואג לכך שרכבים יושבתו ויעמדו שם או לא.

חוה ראובני: לכן אני לא חושבת ששאלת המחקר מעלה או מורידה לעניין עצם התקנות.

חוה ראובני: לו עשינו חוק כהוראת שעה, חוק עם סמכות השבתה שהוא בתוקף לאיקס שנים ושהכנסת הייתה מבקשת מחקר כדי להאריך את תוקפו, באמת היה ראוי למצאי המחקר הזה.

חוה ראובני: אבל מרגע שהחוק קיים והסמכות קיימת, המחקר לא משפיע על התקנות אבל על התקפות שלהם.

רוברט אילטוב: אני מבין את זה אבל לפי מיטב הבנתי, וכך גם הבנתי מהמשרד לביטחון פנים יש מידע חיוני בנושא התקנות במחקר הזה ולא קיבלנו אותו.

רוברט אילטוב: לכן יש מספר נתונים חסרים, יכול להיות שהם לא חסרים, אין לנו נתונים.

לאה ורון: לחבר הכנסת ארדן היה חשוב בדיון האם בכלל לקיים חקיקה שהענישה בה היא השבתה של כלי הרכב.

לאה ורון: האם להכיל סעיפים נוספים שעניינם השבתה של רכב או האם להפחית את הענישה בעניין של השבתה של רכב.

לאה ורון: זו הייתה המהות שביקש מהמשטרה חבר הכנסת ארדן.

חוה ראובני: זה כמובן מוסכם עלינו ומקובל עלינו ונכון שיהיה רק שאני לא חושבת שזה רלוונטי לתקנות הספציפיות האלה, ממצאי המחקר אינם משליכים על התקנות האלה, הם ישליכו על השאלה אם צריך לבטל את הסעיפים בחוק, או על הרכב התוספת השביעית לפקודה.

איתי עצמון: אבל לתקנות המוצעות שי שני חלקים, חלק אחד שהוא קביעת הוראת השעה כהוראת קבע וחלק נוסף של העלאת התעריפים בימי מנוחה ובזמן לילה או בזמן עבודת לילה.

איתי עצמון: לגבי זה כתבתם בדברי ההסבר שיש נתונים שככל שאני יודע לא הועברו לוועדה.

איתי עצמון: כתבתם: "מבדיקה של אגף התנועה נמצא שאכן יש מקום לדרוש תוספת תשלום בגין שעות אלו".

עודד ברוק: במכתב של השר העברנו מקרים קודמים .

רוני לוינגר: אנחנו יודעים שהוא מבקש להעלות את התעריפים.

רוני לוינגר: הנושא הזה עלה, בסך הכול מדובר בבקשה קטנה וטכנית.

רוני לוינגר: כשקבענו את תעריפי המקסימום שנמצאים בתקנות בדקנו את המצב בשוק יחד עם גורמים נוספים.

רוני לוינגר: ראש מדור מסחר שלח מכתב לוועדה, הוא הופיע בפני הוועדה וכך נקבעו תעריפי הגרירה המקסימאליים שנמצאים בתקנות.

רוני לוינגר: לא לקחנו בחשבון את מה שפשוט מקובל בענף ובכל הענפים, שבגרירה בשבתות ובלילות יש תעריף גבוה יותר.

רוני לוינגר: הבנו את הטעות שעשינו מיד לאחר פרסום התקנות כבר לפני שלוש שנים.

רוני לוינגר: נציגי המגרשים פנו אלינו ואמרו, מקובל בענף שבלילות ושבתות יש תעריף גבוה בין 30% ל- 50%.

רוברט אילטוב: למה היה צריך לחכות עם התיקון עד לרגע זה?

רוברט אילטוב: אפשר היה לעשות את זה גם לפני שלוש שנים.

רוני לוינגר: כל הזמן ביקשנו להשוות את מה שמקובל בענף לטובת בעלי המגרשים שפשוט מפסידים על הגרירות האלה.

רוני לוינגר: זה לא קשור להוראת השעה.

רוני לוינגר: צרפנו נתונים ממכרזים אחרים של המשטרה בנושאים אחרים שבהם כתוב במכרז עצמו שבלילות ובשבתות יהיה תעריף גבוה של 50%.

רוני לוינגר: צרפנו הסכם קיבוצי בענף ההובלה שבו מפורט שבלילות ושבתות יש תעריף מוגבה.

רוני לוינגר: צרפנו חקיקה מחוק הפיקוח על תעריפי חקיקה ששם כתוב - - -

איתי עצמון: שהסעיף הזה בטל.

רוני לוינגר: זה לא משנה, 50 שנה הוא היה קיים, הוא בטל מסיבות אחרות.

רוני לוינגר: נמצא כאן יושב ראש איגוד מובילים, רואים שיש הסכם קיבוצי, יש מה שמקובל בענף לפי הבדיקות שלנו, התעריף הוא בן 30% ל- 50%, אנחנו הלכנו על המינימום.

רוני לוינגר: ביקשנו העלאה של 30% בלילות.

איתי עצמון: בדברי ההסבר כתבתם בסעיף 7 למכתב השר, קביעה כי מחיר המקסימום בימי מנוחה וכו" יהיה גבוה מזה שהוצע על ידי הזכיינים עבודת יום, ב-30% מהתעריף הרגיל לשעות יום בימי עבודה, וכמובן לא גבוה יותר מזה שהוצע על ידם במסגרת המכרז.

איתי עצמון: זה לא כתוב בתקנות איך שאני מבין.

רוני לוינגר: זו טעות, זה כבר עבר כמה גלגולים, היו כמה נוסחים, זו הייתה טעות בעבר, המכרז לא התייחס לגרירה, במכרז היה רק תעריף לאחסנה.

רוני לוינגר: הרעיון הוא פשוט, נשמע את בעלי המגרשים שעושים עבודה מצוינת ונותנים שירות מצוין, הם יוכלו להסביר.

עודד ברוק: אנחנו לא מחייבים אנשים לגרור , אדם יכול לקבל אישור, להביא את הרכב שלו תוך זמן סביר ואם לא, גוררים.

איתי עצמון: אתם מדברים גם על עבודת לילה, לא על לילה.

איתי עצמון: עבודת לילה מוגדרת בחוק, כפי שאתם הפנתם, כעבודה ששעתיים ממנה לפחות הם בתחום השעות של בין 22:00 בלילה ל- 06:00 בבוקר.

איתי עצמון: זאת אומרת שמישהו יכול לעבוד מ- 16:00 אחר הצהרים ובמקרה השעתיים האלה הם עבודת לילה.

רוני לוינגר: אפשר למצוא את הניסוח, הגרירה לא לוקחת המון שעות, למגרשים יש פרישה ארצית, הגרירה יכולה לקחת ממקום העבירה עד למגרש לפי דעתי לא יותר משעה.

איתי עצמון: רק צריך להבין למה אתם מתכוונים, האם אתם מתכוונים לפרק זמן של לילה או לעבודת לילה?

איתי עצמון: כתבתם עבודת לילה וזה קצת שונה.

רוני לוינגר: אנחנו חושבים בזמן לילה, שזה דבר שמוגדר בחוק, יש חוק שבו מוגדר זמן מנוחה או זמן לילה.

איתי עצמון: אלה שני דברים שונים, יש חוק שעות עבודה ומנוחה ויש פרק זמן של שלילה.

איתי עצמון: אתם הפניתם לעבודת לילה שכמו שאמרתי, רק שעתיים ממנה בין 22:00 בלילה ל- 06:00 בבוקר.

רוני לוינגר: הכוונה היא ללילה את הניסוח אפשר לסגור אחר כך.

עודד ברוק: אין לי בעיה לשנות מעבודת לילה לשעות לילה.

גבי בן הרוש: גבי בן הרוש, יושב ראש מועצת המובילים, אני שמח לשמוע שיש סטטיסטיקות, תעריפים לגרירה, השאלה אם במבחן התוצאה הרווחנו משהו.

גבי בן הרוש: בחוקים החדשים נאמר שלא רצים לחוק כזה או אחר אלא בודקים מה המשמעויות שלו.

גבי בן הרוש: אני רוצה להגיד לכם שבמבחן התוצאה אני לא רואה שום אפקט.

גבי בן הרוש: יש בחוק הזה בעייתיות.

לאה ורון: זאת אומרת שלמיטב ידיעתך משאיות ואוטובוסים שהושבתו.

לאה ורון: ..

גבי בן הרוש: אני אגיע לזה.

גבי בן הרוש: בכל הדיונים שהיו לי עם משטרת ישראל לאורך השנים, אחת הבעיות שהייתה היא שכשביקשתי להשבית משאיות או אוטובוסים עם ליקויי בטיחות שמסיעים 50 תלמידים אז המשטרה אמרה שיש בעיה, אין ביטוח.

גבי בן הרוש: חשבתי שיש מגרשים, והחלום שלי מתגשם ומתחילים להעניש את אותם אלה שנוסעים מסביב לשעון ובשכרות, לצערי לא ראיתי משאיות ואוטובוסים מושבתים, אולי בעלי המגרשים יסתרו אותי.

גבי בן הרוש: אם הייתה משאית מושבתת הייתי הראשון שיקבל טלפון.

לאה ורון: זאת אומרת שמשאיות ואוטובוסים לא הושבתו במהלך כל התקופה?

גבי בן הרוש: לפי מיטב ידיעתי לא.

רוני לוינגר: זה לא מדויק, אין הרבה ואנחנו שמחים כי הם מאד נזהרים.

רוני לוינגר: המשמעות של שמאית מושבתת היא נטל כלכלי כבד על החברה, אותו דבר על אוטובוס לכן הם מאד מושבתים.

רוני לוינגר: יעידו בעלי המגרשים שיש אחוז לא גבוה של אוטובוסים ומשאיות במגרשים.

גבי בן הרוש: נהג שבאילת חיפה או אשדוד לוקחים לו רק את רישיון הכניסה לנמל, אני יודע מזה.

גבי בן הרוש: אם הייתה תופעה של משאיות ואוטובוסים מושבתים הייתי הראשון שמוזעק.

גבי בן הרוש: אני מדבר על אכיפה, תופעה ומבחן התוצאה.

גבי בן הרוש: מצד שני יש בעייתיות עם החוק הזה, רוצים להעניש, מדובר על 100,000 שמסתובבים עם שלילת רישיון ונוהגים למרות השלילה.

גבי בן הרוש: אני לא מבין למה מענישים את בעל הרכב, בעל הרכב שעשה את העבירה ובעל הרישיון יש בזה היגיון.

לאה ורון: אני מפנה את תשומת ליבך שהוועדה לא עוסקת כרגע בחקיקת החוק שעניינו השבתת כלי רכב.

לאה ורון: החוק נחקק, נוספו עבירות נוספות לעניין השבתת הרכב והוועדה עוסקת עכשיו בעניין ההסדרה של המגרשים עצמם.

לאה ורון: היכן יאחסנו את אותם רכבים שבהתאם לחוק מוזזים מהכביש.

לאה ורון: זה מה שמונח על שולחן הוועדה הדיון כרגע הוא לא על החוק ומהות הענישה באמצעות השבתה של רכב.

גבי בן הרוש: שמעתי פה נתונים והתחברתי לזה, אני אזרח המדינה ואני רוצה ענישה ולא פורענות על הכבישים, אבל אני לא רואה את זה במבחן התוצאה.

רינת שטרוזמן: עורכת דין רינת שטרוזמן מהרשות הלאומית לבטיחות בדרכים.

רינת שטרוזמן: אנחנו כמובן תומכים ואני אסביר, ההתמודדות עם עברייני תנועה לא קלה ובכל פעם מחפשים דרכים יעילות להענשה, שיהיה בהם להרתיע ולמנוע את העבירה הבאה.

רינת שטרוזמן: פסילת רישיון נהיגה ואיסור שימוש ברכב נתפסים כיום כעונשים בעלי ההשפעה הגדולה ביותר על העבריין ואנחנו נחכה בכיליון עיניים למחקר של הבט"פ.

רינת שטרוזמן: רפ"ק ברקת מנה את סוגי העבירות ובניהם נהיגה בשכרות ונהיגת נהג צעיר ללא מלווה, אלה עבירות שלעת הזו חשובות, מהותיות , אנחנו מנסים להילחם בהם.

רינת שטרוזמן: לעתץ הזו השבתת הרכב היא המענה המשמעותי ביותר.

רינת שטרוזמן: לכן חוב מאד שנמצא את הדרך המהירה והטובה להעביר את התקנות ולהמשיך בעניין השבתת הרכב.

דובי אקריש: שמי דובי מחברת מטרו, בעלת מגרש בצפון.

דובי אקריש: אצלי מאוחסנים בחודש, בין 50 ל- 60 מכוניות, מתוכם 2, 3 משאיות שהושבתו בגלל משקל עודף, ההרבה מעבר למותר, או נהגים שנתפסו בשלילה והם עובדים.

דובי אקריש: רובם, באותו יום ניגשים לבית משפט ותוך שבוע עד עשרה ימים מוציאים את הרכב.

דובי אקריש: הם נתפסים הרבה על עבירות של משקל עודף, מעל 25% .

רוברט אילטוב: אם אין עוד הערות, נקריא את התקנות בבקשה.

עודד ברוק: "תקנות התעבורה (איסור שימוש ברכב – מגרשי אחסנה)(תיקון), התשס"ט-2008.

עודד ברוק: בתוקף סמכותי לפי 57א(ב)(2) ו- 57ו' לפקודת התעבורה (להלן- הפקודה) בהסכמת שר התחבורה והבטיחות בדרכים ובהתייעצות עימו ובאישור ועדת הכלכלה של הכנסת, אני מתקין תקנות אלה: תיקון השם.

עודד ברוק: בשם תקנות התעבורה (איסור שימוש ברכב – מגרשי אחסנה) התשס"ו-2006 (להלן התקנות העיקריות), המילים "(הוראת שעה)" יימחקו"

רוברט אילטוב: אני מתנגד לזה, אני אשאיר להוראת שעה נוספת וכשתהיה ממשלה חדשה זה יעלה שוב לאישור.

רוברט אילטוב: בעד – אין נגד – רוב נמנעים – אין סעיף 1 לא אושר

עודד ברוק: "ביטול תקנה 9.

עודד ברוק: תקנה 9 לתקנות העיקריות- בטלה".

עודד ברוק: תקנה 9 היא התקנה הקובעת את תקופת הוראת השעה.

רוברט אילטוב: אני מבקש להאריך לתקופה נוספת של שנה, עד ה- 31 לדצמבר 2009.

רוברט אילטוב: בעד-רוב נגד-אין נמנעים – אין תקנה 2 מאושרת.

עודד ברוק: תיקון התוספת.

עודד ברוק: "בתוספת לתקנות העיקריות אחרי פרט 2 יבוא: 2א.

עודד ברוק: "בימי מנוחה, כמשמעותם בסעיף 18א לפקודת סדרי שלטון והמשפט התש"ח-1948 ובעבודות לילה כהגדרתה בחוק שעות עבודה ומנוחה התשי"א- 1951 , סכום התשלום המרבי בעד פעולות כאמור בפרטים 1 ו-2, יהא גבוה ב-30% מהסכום המרבי הקבוע באותם פרטים".

איתי עצמון: לגבי התיקון המוצע הזה, ימי מנוחה, אני מציע לוועדה לתחום בשעות כדי שבן אדם ידע מתי חל התעריף המוגדל.

איתי עצמון: לקבוע באיזה שעה בימי שישי ובערב חג זה מתחיל ומתי זה מסתיים.

עודד ברוק: יש הפניה לחוק.

איתי עצמון: ההפניה היא לפקודת סדרי שלטון ומשפט והיא לא מדברת על שעות, היא מדברת על מועדים ושבת.

רוני לוינגר: אנחנו נמצא נוסח.

עודד ברוק: אפשר לקבוע בערב יום המנוחה החל משעה לפני כניסת השבת/חג.

רוברט אילטוב: זה ייצור בלגן בבית המשפט.

חוה ראובני: אפשר לקבוע את זה כמו עם התעריפים של המוניות.

איתי עצמון: לגבי מוניות כתוב ימי מנוחה כמשמעותן, ומפנים לפקודת סדרי שלטון ומשפט, וכן ביום העצמאות, וכתוב משעה 16:00 לפני כניסתם עד השעה 5:29 למחרתם, עד יום ראשון בבוקר.

רוני לוינגר: מצוין.

איתי עצמון: הקראתי אתה תקנה, אני לא בטוח שזה טוב לנו.

חוה ראובני: אצלי כתוב חמש.

רוברט אילטוב: נעשה משעה ארבע עד שש.

איתי עצמון: הערה נוספת שלי לעניין עבודות לילה, הפנתם לחוק שעות עבודה ומנוחה, אני לא מבין את ההצדקה לזה כי אין היום חובה לשלם יותר בזמן לילה.

איתי עצמון: אתם מדברים על עבודת לילה כהגדרתה, זו רק עבודה ששעתיים ממנה הם בתחום השעות, זה לא כל הלילה.

רוני לוינגר: אמרנו שנעשה את זה לילה.

לאה ורון: עורך דין עצמון מנסה להגיד שהתקנה הזו לא מנוסחת כמו שצריך, תסבירו מה הכוונה והישוב ראש יחליט אם הוא מאשר את זה ואז תמצאו את הנוסח המתאים ותעבירו לבדיקתו.

רוני לוינגר: אמר עורך דין ברוק שהכוונה היא לא עבודת לילה אלא בשעות הלילה.

רוני לוינגר: שעות הלילה יוגדו כמו אצל המוניות.

איתי עצמון: מה ההצדקה?

איתי עצמון: שמשלמים יותר שכר לעובדים האלה?

רוני לוינגר: ההצדקה היא שמקובל בענף שהגרירות וההובלות שיוצאות בשעות הלילה - - -

איתי עצמון: מה זה שעות הלילה שלכם?

דובי אקריש: שעות העבודה של העובדים בפועל זה משעה 23:00 בלילה עד 04:00 לפנות בוקר.

דובי אקריש: אלה לא שעות שעובדים בפועל אבל צריכים להחזיק נהג שמתחיל משמרת משעה 22:00.

דובי אקריש: היום מתחילה משמרת מ- 18:00 עד 24:00 זו משמרת ערב ומ- 24:00 עד 06:00 זה לילה ואלה תעריפים שונים.

דובי אקריש: מה שעשינו זה צמצום לכמה שעות אבל פעולות המשטרה מתבצעות מ- 23:00 בלילה עד 04:00 לפנות בוקר.

דובי אקריש: המשאיות הולכות וחוזרות, הן לא מסיימות לעבוד ב- 04:00 כשהמשטרה מסיימת, הם עדיין מבצעים את הפעולה עצמה.

קריאה: זה אחרת בצפון ובמרכז.

לאה ורון: מה הבקשה שלכם?

לאה ורון: מה ההגדרה שלכם ללילה.

רוני לוינגר: ההגדרה שלנו, שנראית לי סבירה לאחר בדיקה, זה מ- 21:00 עד 06:00.

רוברט אילטוב: זה מוגזם, אני מציע מ22:00 עד 06:00 בבוקר.

רוני לוינגר: אין בעיה.

איתי עצמון: ואז אנחנו מבטלים את ההפניה לחוק המנוחה.

לאה ורון: עורך דין לוינגר יעביר לך את התקנה המנוסחת ואתה תאשר את זה.

רוברט אילטוב: אני מעלה להצבעה בכפוף לתיקונים ולהצעות שהועלו פה, ואבקש להעביר לפה את הנוסח המתוקן.

רוברט אילטוב: הצבעה בעד-רוב נגד-אין נמנעים – אין התקנה אושרה

גבי בן הרוש: הערה חשובה לסיום, נאמר על ידי דובי שתקנות התעבורה מדברות על משאיות מעל 25% עומס יתר, להחרים.

גבי בן הרוש: רבותיי, מעל 25% עומד יתר אין למשאית הזו בלמים, איך בקלות כזו בית המשפט משחרר משאית כזו.

גבי בן הרוש: אם אני שיכור והחרימו לי את האוטו אני יכול להגיע לבית המשפט ולשחרר את האוטו, אני מבקש שהוועדה תתייחס לזה, זו לא ענישה.

רוברט אילטוב: הוועדה תתייחס לזה לעומק כאשר זה יעלה לדיון בוועדה, כרגע זה לא רלוונטי למרות שהנקודה חשובה.

רוברט אילטוב: תעבירו לי בבקשה מסמך בנושא עם התייחסות שלכם.

רוברט אילטוב: תודה לכולם הישיבה נעולה.